‘คปภ.’เปิดอู่เริ่มซ่อมรถน้ำท่วมวันนี้
คปภ. บริษัทประกันภัย และอู่ ดีเดย์ใช้ราคากลางซ่อมรถน้ำท่วมมาตรฐานเดียว
2 ธ.ค. 2554

คปภ. บริษัทประกันภัย และอู่ ดีเดย์ใช้ราคากลางซ่อมรถน้ำท่วมมาตรฐานเดียว
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในวันที่ 2 ธ.ค. ทาง คปภ.จะมีการลงนามบันทึกความร่วมมือในโครงการ “บูรณาการซ่อมรถประสบภัยน้ำท่วมปี 2554” กับทางสมาคมประกันวินาศภัย สมาคมสหมิตรการซ่อมรถยนต์แห่งประเทศไทย และอู่กลางประกันภัย เพื่อกำหนดราคากลางในการซ่อมรถยนต์ที่ถูกน้ำท่วมให้เป็นมาตรฐานเดียวกัน
ทั้งนี้ ได้มีการกำหนดระดับการซ่อมเป็น 4 ระดับ คือ ระดับเอ น้ำท่วมถึงส่วนบนพรมและพื้นรถ ใช้เวลาซ่อมไม่เกิน 3-5 วัน ค่าซ่อม 8,000-1 หมื่นบาท ระดับบี น้ำท่วมถึงเบาะนั่ง ใช้เวลาซ่อมไม่เกิน 15-20 วัน ค่าซ่อม 1.52 หมื่นบาท ระดับซี น้ำท่วมถึงหน้าปัดเรือนไมล์และคอนโซล ใช้เวลาซ่อมไม่เกิน 30-45 วัน ค่าซ่อม 2-3 หมื่นบาท และระดับดี น้ำท่วมถึงส่วนบนหลังคาหรือมิดคัน ที่บริษัทประกันจะจ่ายเต็มทุนประกัน
นอกจากนี้ คปภ.จะเปิดตัวโครงการประกันภัยรวมใจช่วยผู้ประสบภัยน้ำท่วม โดยจะมีกิจกรรมให้คำปรึกษาด้านการประกันภัย การตรวจสภาพรถยนต์ รถจักรยานยนต์ รวมถึงการตรวจสอบและประเมินราคารถยนต์ที่ประสบภัยน้ำท่วมอีกด้วย
นายปกาศิต นิวาสวุฒิกิจ ผู้อำนวยการฝ่ายสินไหมรถยนต์ บริษัท โตเกียวมารีนศรีเมืองประกันภัย กล่าวว่า หากรถของลูกค้าที่ซ่อมออกมาแล้วยังมีปัญหาอยู่ บริษัทประกันก็ต้องรับผิดชอบให้กับลูกค้าด้วย เพราะถือว่าบริษัทประกันเป็นผู้ว่าจ้างอู่ให้ซ่อมรถโดยตรง โดยในส่วนของบริษัทนั้น ส่วนใหญ่ลูกค้าที่ทำประกันชั้น 1 จะซ่อมห้างที่รับประกันงานให้กับลูกค้า 
สำหรับลูกค้าของบริษัทที่ได้รับผลกระทบจากน้ำท่วมปัจจุบันมีประมาณ 800 ราย ซึ่งขณะนี้ได้เริ่มทยอยซ่อมไปแล้วประมาณ 30% ส่วนที่เหลือยังไม่สามารถนำรถออกมาจากพื้นที่ได้ เนื่องจากน้ำยังท่วมสูงอยู่